Sirdaryo viloyatida qishloq xo‘jaligi ekin yerlaridan yanada samarali foydalanish chora-tadbirlari to‘g‘risida

Sirdaryo viloyatida qishloq xo‘jaligi sohasini rivojlantirish, zamonaviy boshqaruv tizimini yo‘lga qo‘yish hisobiga paxta-to‘qimachilik klastyerlari tashkil etildi. Mavjud yer maydonlaridan samarali foydalanish, ayniqsa, eksportbop mahsulotlar yetishtirish bo‘yicha bir qator ishlar amalga oshirildi.
 Xususan, viloyatda anor yetishtirish va uni qayta ishlash yo‘lga qo‘yildi, shuningdek, eksportbop poliz mahsulotlari hisoblangan qovun va tarvuz yetishtirish hamda baliq va baliq mahsulotlarini ishlab chiqarish bo‘yicha boy tajribalardan samarali foydalanish choralari belgilandi. 
 Shu bilan birga, Sirdaryo viloyatida o‘tkazilgan xatlov natijalariga ko‘ra, jami 19 238 gektar, shu jumladan 10 203 gektar sug‘oriladigan yerlar va 9 035 gektar foydalanilmayotgan bo‘z va yaylov yer maydonlari mavjudligi aniqlandi. 
 Sirdaryo viloyatida yer maydonlaridan samarali foydalanishni tashkil etish, jumladan, irrigatsiya va melioratsiya tadbirlarini amalga oshirish, kollektor-drenaj tarmoqlarini tozalash, sug‘orish uchun artezian quduqlarini qazish hisobiga yerlarni to‘liq o‘zlashtirish, eksportbop ekinlarni joylashtirish hamda yaylov va bo‘z yerlarda chorvachilikni rivojlantirish maqsadida Vazirlar Mahkamasi qaror qiladi:
 1. Sirdaryo viloyati hokimligi tomonidan viloyatdagi foydalanilmayotgan 19 238 gektar qishloq xo‘jaligi yer maydoni o‘zlashtirish uchun, jumladan:
 5 852 gektar yer maydoni Vazirlar Mahkamasining “Fermer xo‘jaliklari va boshqa qishloq xo‘jaligi korxonalari yer maydonlarini maqbullashtirish hamda qishloq xo‘jaligi ekin yerlaridan samarali foydalanishga doir qo‘shimcha chora-tadbirlar to‘g‘risida” 2019-yil 9-yanvardagi 14-son qaroriga asosan fermer xo‘jaliklari va boshqa qishloq xo‘jaligi korxonalarining yer maydonlarini maqbullashtirish jarayonida fermer xo‘jaliklari va boshqa qishloq xo‘jaligi korxonalariga;
 1259 gektar yer maydoni “Indorama agro” mas’uliyati cheklangan jamiyati xorijiy korxonasiga;
 461 gektar yer maydoni parrandachilik va boshqa tarmoqlarni rivojlantirish uchun tadbirkorlik subyektlariga ajratib berilganligi ma’lumot uchun qabul qilinsin.
 2. O‘zbekiston Respublikasi Qishloq xo‘jaligi vazirligi, Yer resurslari, geodeziya, kartografiya va davlat kadastri davlat qo‘mitasi, Suv xo‘jaligi vazirligi, Iqtisodiyot va sanoat vazirligi, Innovatsion rivojlanish vazirligi, “O‘zbekiston temir yo‘llari” aksiyadorlik jamiyati va Sirdaryo viloyati hokimligi tomonidan ishlab chiqilgan Sirdaryo viloyatidagi foydalanilmayotgan qishloq xo‘jaligi yerlaridan samarali foydalanishni tashkil etishga doir manzilli chora-tadbirlar dasturi 1-ilovaga muvofiq tasdiqlansin.
 3. Sirdaryo viloyati hokimligining Sirdaryo viloyati Mirzaobod tumani hududidagi zaxira yerlardan “O‘zbekiston temir yo‘llari” aksiyadorlik jamiyatiga qishloq xo‘jaligi mahsulotlari yetishtirish uchun 10 000 gektar yer maydoni ajratish to‘g‘risidagi taklifi ma’qullansin.
 4. 2019-yilda Sirdaryo viloyatida foydalanilmasdan zaxirada turgan yaylov va bo‘z yerlarda chorvachilikni rivojlantirish bo‘yicha amalga oshiriladigan loyihalar 2-ilovaga muvofiq tasdiqlansin.
 5. Sirdaryo viloyati hokimligi:
 o‘n kun muddatda “O‘zbekiston temir yo‘llari” aksiyadorlik jamiyatiga foydalanish uchun Sirdaryo viloyati Mirzaobod tumani hududidagi zaxira yerlaridan 10 000 gektar, shu jumladan 7 545 gektar foydalanilmayotgan, 2455 gektar foydalanilayotgan qishloq xo‘jaligi yer maydoni ajratish to‘g‘risida qaror qabul qilsin; 
 2019-yilda tuman hokimliklari zaxirasidagi 4 121 gektar qishloq xo‘jaligi yerlarini tashabbuskorlarga belgilangan tartibda ajratib berish va ulardan samarali foydalanishni tashkil etish choralarini ko‘rsin.
 6. Sirdaryo viloyati hokimligi va “O‘zbekiston temir yo‘llari” aksiyadorlik jamiyati manfaatdor vazirlik va idoralar bilan birgalikda mazkur qaror bilan tasdiqlangan chora-tadbirlar dasturida belgilangan tadbirlarning o‘z vaqtida, to‘liq va samarali amalga oshirilishini ta’minlasin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari ― transport vaziri A.J. Ramatov, O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va Sirdaryo viloyati hokimi G‘.G‘. Mirzayev zimmasiga yuklansin.